Ντένις Κάλφερτ

Ο **Ντένις Κάλφερτ** (φλαμανδικά: **Denis** (ενίοτε και **Denys**) **Calvaert** (1540 &ndash; 16 Απριλίου 1619) ήταν Φλαμανδός ζωγράφος, ο οποίος γεννήθηκε στην Αμβέρσα και έζησε το μεγαλύτερο μέρος της ζωής του στην Ιταλία, όπου έγινε γνωστός ως **Dionisio Fiammingo** ή απλώς **Il Fiammingo** (= «ο Φλαμανδός»). Ο Κάλφερτ ήταν εμβριθής μελετητής της αρχιτεκτονικής, της ανατομίας και της ιστορίας και τα έργα του χαρακτηρίζονται από την προηγμένη τους σύνθεση και τον πλούσιο χρωματισμό.

## Βιογραφία
Αφού σπούδασε τοπιογραφία για κάποιο διάστημα στη γενέτειρα πόλη του, (στο "Αρχείο Καλλιτεχνών" της Αμβέρσας ("Liggeren") καταγράφεται, το 1556-57 ως *Caluwaert*), τον ανέλαβε ο Κρίστιαν φαν Κούεμπορν (Christian van den Queborn ή Christiaen van Queecborn).

Στη συνέχεια μετακόμισε στη Μπολόνια, όπου αρχικά εργάστηκε υπό τον Ιταλό ζωγράφο Πρόσπερο Φοντάνα (Prospero Fontana). Τα έργα του χαρακτηρίζονται από τον μανιερισμό της φλαμανδικής τέχνης και έμοιαζαν κατασκευασμένα από κάποιον Ιταλό. Φεύγοντας από τη Μπολόνια μετέβη στη Ρώμη, το 1572, όπου βοήθησε τον Λορέντσο Σαμπατίνι (Lorenzo Sabbatini) στις εργασίες του στο παπικό Ανάκτορο του Βατικανού και αφιέρωσε πολύ από τον χρόνο του αντιγράφοντας και μελετώντας τις εργασίες του Ραφαήλ.

Επιστρέφοντας στη Μπολόνια δημιούργησε το δικό του εργαστήριο. Απέκτησε κάποιους πολλά υποσχόμενους νέους μαθητές, ανάμεσά τους οι Γκουίντο Ρένι, Τζοβάννι Μπαττίστα Μπερτούζιο, Φραντσέσκο Αλμπάνι και Ντομενικίνο, που σύντομα ακολούθησε το παράδειγμα του Αννίμπαλε Καρράτσι και ανέλαβε σημαντικές παραγγελίες στη Ρώμη. Οι Βιτσέντσιο Γκόττι, Φραντσέσκο Γκέσσι, και Τζάκομο Σεμέντσα εργάστηκαν, επίσης, στο εργαστήριό του, πριν προσχωρήσουν στο εργαστήριο του Γκουίντο Ρένι. Με τον Κάλφερτ εργάστηκαν, επίσης, οι Βιτσέντο Σπιζανέλλι και Γκαμπριέλλο Φερραντίνι.

Ο Κάλφερτ έχαιρε του σεβασμού των συμπολιτών του στη Μπολόνια, καθώς και των συναδέλφων του, όπως φαίνεται από την παρουσία του Λουντοβίκο Καρράτσι, επικεφαλής του "ανταγωνιστικού" εργαστηρίου, μαζί με όλους του τους μαθητές, στη νεκρώσιμη ακολουθία του Κάλφερτ στη Βασιλική *Santa Maria dei Servi* της Μπολόνια.

## Ύφος και επιδράσεις
Ο Κάλφερτ χρησιμοποιούσε χαρακτηριστικά την τεχνική του κιαροσκούρο (chiaroscuro) για να αποδώσει το ύφος που επιζητούσε στις μορφές του προσκηνίου, τεχνική που προερχόταν από τον Κορρέτζο, με παρασκήνιο βορειοευρωπαϊκά τοπία. Η από πλευράς του χρήση των χρωμάτων αντικατοπτρίζει την επιρροή του Φεντερίκο Μπαρρότσι (Federico Barocci). Συνεχίζοντας να ακολουθεί τη μανιεριστική αισθητική σε όλη του τη σταδιοδρομία, ο Κάλφερτ συνέβαλε σημαντικά στον κλασικισμό που χαρακτήριζε τη Σχολή της Μπολόνια στη ζωγραφική από τις αρχές του 17ου αιώνα.

Τα κύρια έργα του σήμερα βρίσκονται στη Μπολόνια, στη Φλωρεντία, στην Αγία Πετρούπολη, στην Πάρμα και την Καν, ενώ πολλοί πίνακές του έχουν γίνει και χαρακτικά. Πολλά από τα έργα του βρίσκονται στην Εθνική Πινακοθήκη Τέχνης της Μπολόνια, ενώ ένα από τα πλέον ξακουστά έργα του, ο "Αρχάγγελος Μιχαήλ" βρίσκεται στη Βασιλική του Αγίου Πετρωνίου της Μπολόνια.

## Έργα


File:Denis Calvaert 001.jpg|*Ο Μυστικός Γάμος της Αγίας Αικατερίνης* 
File:Holy Family with Saint John the Baptist and Saint Anne... by Denys Calvaert.jpg|*Η Αγία Οικογένεια με τον Άγιο Ιωάννη τον Βαπτιστή και την Αγία Άννα*
File:Calvaert Noli me tangere 01.jpg| *Μη μου άπτου*

File:Lorenzo Sabatini y Denys Calvaert Sagrada Familia con San Juanito y San Miguel arcángel San Giacomo Maggiore Bolonia.jpg|*Η Αγία Οικογένεια με τον Άγιο Ιωάννη και τον Αρχάγγελο Μιχαήλ*, San Giacomo Maggiore, Μπολόνια
File:Denys Calvaert - The Presentation of Mary - WGA03790.jpg|Τα Εισόδια της Θεοτόκου
File:Palazzo mansi, appartamenti, denis calvaert, danae che accoglie la pioggia d'oro.JPG|Η Δανάη καλωσορίζει τη χρυσή βροχή
File:Denys Calvaert - The Death of Saint Peter Martyr - Google Art Project.jpg|Θάνατος του Μάρτυρα Αγίου Πέτρου Μαύρη κιμωλία, πινέλο και καφέ επικάλυψη, τονισμένα σημεία με πινέλο και λευκό του μολύβδου σε αχνό μπλε χαρτί
File:Calvaert Last Judgement (detail) 02.jpg|Η τελική Κρίση (λεπτομέρεια)


## Δείτε επίσης
* Κατάλογος Φλαμανδών ζωγράφων

## Παραπομπές


## Πηγές
* Herbermann, Charles, ed. (1913). Catholic Encyclopedia. New York: Robert Appleton.

## Εξωτερικοί σύνδεσμοι
* 
* Denys Calvaert On-Line. ArtCyclopedia.

Κατηγορία:Φλαμανδοί ζωγράφοι
Κατηγορία:Μανιεριστές ζωγράφοι